**Ministru kabineta noteikumu “Noteikumi par Fizisko personu reģistrā iekļaujamo ziņu apjomu” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt Fizisko personu reģistrā (turpmāk – Reģistrs) iekļaujamo ziņu apjomu.Noteikumu projekts stājas spēkā vienlaikus ar Fizisko personu reģistra likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Fizisko personu reģistra likuma 8. panta 13. daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd vienota iedzīvotāju uzskaite tiek veikta Iedzīvotāju reģistrā saskaņā ar Iedzīvotāju reģistra likuma un uz tā pamata izdoto Ministru kabineta noteikumiem. Sākot ar 2021. gada 28. jūniju, vienota fizisko personu reģistrācija un uzskaite tiks veikta Reģistrā saskaņā ar Fizisko personu reģistra likumā noteikto. Noteikumu projekts ir izstrādāts saskaņā ar Fizisko personu reģistra likuma 8. panta 13. daļā noteikto deleģējumu Ministru kabinetam un paredz noteikt Reģistrā iekļaujamo ziņu apjomu. Ziņu iekļaušanas kārtību, kā arī Reģistrā iekļauto ziņu aktualizēšanai iesniedzamo ziņu apjomu un kārtību, kādā tās Pilsonības un migrācijas lietu pārvaldei (turpmāk – Pārvalde) sniedz Saeimas Administrācija, valsts pārvaldes iestādes, tiesas, zvērināti notāri un Fizisko personu reģistra likuma 4. panta pirmajā daļā minētās personas noteiks Ministru kabineta noteikumi “Ziņu iekļaušanas un aktualizēšanas kārtība Fizisko personu reģistrā”. Laika periodā no 2021. gada 1. aprīļa līdz 2021. gada 20. aprīlim noteikumu projekts “Ziņu iekļaušanas un aktualizēšanas kārtība Fizisko personu reģistrā” tika publicēts Iekšlietu ministrijas un Ministru kabineta tīmekļa vietnē, lai nodrošinātu sabiedrības līdzdalības procedūru. Noteikumu projekta 2. punkts nosaka, kādas ziņas par personu iekļauj vai aktualizē Reģistrā, ja personai ir ģenerēts individuālais personas kods. Noteikumu projekta 2. punkts detalizēti nosaka Reģistrā iekļaujamo ziņu apjomu, kas ir noteikts Fizisko personu reģistra likuma 11. panta pirmajā daļā, proti, noteikumu projekts detalizētāk nosaka to informācijas apjomu, ko iekļauj un aktualizē Reģistrā par personas dzimšanu, deklarētās, reģistrētās vai norādītās dzīvesvietas adresi, kontaktadresi, citas valsts piešķirto personas kodu, kas ir ierakstīts personu apliecinošā dokumentā vai ierakstīts kompetentās iestādes izsniegtā dokumentā, personu apliecinošo dokumentu, Latvijas Republikā saņemto uzturēšanās dokumentu, ģimenes stāvokli, laulību, nepilngadīgajiem bērniem, tēvu un māti, rīcībspējas ierobežošanu vai rīcībspējas ierobežojuma pārskatīšanu, miršanu, ārpusģimenes aprūpes vai aizgādnības nodibināšanu vai izbeigšanu, aizgādības tiesību pārtraukšanu, atņemšanu vai atjaunošanu, aizbildņiem, aizgādņiem vai audžuģimeni, adopcijas nodibināšanu, politiski represētās personas statusu, nacionālās pretošanās kustības dalībnieka statusu un Otrā pasaules kara dalībnieka statusu, aizliegumu izsniegt tā bērna personu apliecinošu dokumentu, kas ir jaunāks par 14 gadiem, vai izvest no valsts bērnu, kas ir jaunāks par 18 gadiem.Attiecībā uz jēdziena “kontaktadrese” tvērumu, norādāms, ka ziņas par kontaktadresi tiks uzkrātas par Fizisko personu reģistra likuma 4. panta pirmās daļas 2. punktā “d”, “e”, “g”, “h” un “i” apakšpunktā minēto personu ar mērķi nodrošināt saziņu ar ārzemnieku. Saskaņā ar Dzīvesvietas deklarēšanas likuma 6. panta pirmo daļu pienākums deklarēt dzīvesvietu ir Latvijas pilsonim, nepilsonim, Eiropas Savienības dalībvalsts, Eiropas Ekonomikas zonas valsts un Šveices Konfederācijas pilsonim un viņa ģimenes locekļiem, kuri ir saņēmuši Latvijas Republikā izdotu reģistrācijas apliecību vai pastāvīgās uzturēšanās apliecību, ārzemniekam, kurš ir saņēmis Latvijas Republikā izdotu uzturēšanās atļauju, bezvalstniekam, kurš ir saņēmis Latvijas Republikā izdotu uzturēšanās atļauju. Saskaņā ar Dzīvesvietas deklarēšanas likuma nosacījumiem Fizisko personu reģistra likuma 4. panta pirmās daļas 2. punktā “d”, “e”, “g”, “h” un “i” apakšpunktā minētajai personai nav pienākums deklarēt dzīvesvietas adresi. Kontaktadrese Latvijas Republikā ir adrese ar noteiktajā secībā sakārtotu nosaukumu un numuru – adreses elementu – kopa, kas nodrošina adresācijas objekta atrašanās vietas noteikšanu valstī un ko reģistrē Valsts adrešu reģistra informācijas sistēmā. Savukārt kontaktadresi ārvalstī norāda atbilstoši personas sniegtajai informācijai latīņalfabētiskajā transliterācijā, ievērojot ārvalsts adresācijas noteikumus. Ievērojot to, ka Valsts adrešu reģistrā veic datorizētu Latvijas adresācijas objektu uzskaiti, tad kontaktadreses Latvijā atbilstība Valsts adrešu reģistrā iekļautajai informācijai ir nepieciešama, lai nodrošinātu Fizisko personu reģistrā iekļaujamo un uzkrājamo ziņu kvalitāti. Kontaktadresei ir informatīvs raksturs, lai nepieciešamības gadījumā nosūtītu korespondenci, piemēram, nosūtītu lēmumu vai lūgumu par papildu informācijas sniegšanu izvēlētā pakalpojuma nodrošināšanai nekustamā īpašuma, komercdarbības, veselības, nodokļu, pabalstu vai izglītības jomā. Kontaktadresi nav paredzēts norādīt kā personas elektroniskā pasta adresi tā iemesla dēļ, ka sūtāmie dokumenti var saturēt personas datus un citu ierobežotas pieejamības informāciju. Kā rezultātā, sūtot dokumentus ar elektroniskā pasta starpniecību pastāv risks, ka sūtāmā informācija (dati, dokumenti) var nonākt to personu rīcībā, kurām nav tiesiska pamata iepazīties ar sūtāmo informāciju. Turklāt, valstī ir izveidots elektroniskās saziņas mehānisms fiziskai personai ar valsti – oficiālā elektroniskā adrese, kuru saskaņā ar Oficiālās elektroniskās adreses likumu var izmantot Iedzīvotāju reģistrā (nākotnē – Fizisko personu reģistrā) reģistrēta fiziskā persona no 14 gadu vecuma. Saskaņā ar Fizisko personu reģistra likuma pārejas noteikumu 1.1 punktu līdz attiecīgu grozījumu izdarīšanai citos Latvijas Republikas normatīvajos aktos terminam "Iedzīvotāju reģistrs" atbilst termins "Fizisko personu reģistrs".Fizisko personu reģistra likuma 5. panta pirmās daļas 1. punktā, otrajā daļā noteikts, ka ziņu iekļaušana Reģistrā ir ieraksta izdarīšana Reģistrā. Ziņu aktualizēšana ir Reģistrā iekļauto ziņu grozīšana, norādot grozījumu izdarīšanas datumu, tiesisko pamatu un šos grozījumus apliecinoša dokumenta numuru, izdošanas datumu, izdevējvalsti un izdevējiestādi. Atbilstoši Fizisko personu reģistra likuma 7. panta pirmajai daļai darbinieks, kas iekļauj Reģistrā ziņas par personu, pārbauda šo ziņu atbilstību personu apliecinošiem dokumentiem, kuriem ir juridisks spēks Latvijā. Pamatojoties uz iepriekš minēto, noteikumu projekta 2. punktā, nosakot detalizētu iekļaujamo ziņu apjomu, tiek noteikts, ka Reģistrā iekļauj un aktualizē ziņas par ziņu iekļaušanu vai aktualizēšanu pamatojošā dokumenta izdevējiestādi, kā arī dokumenta izdošanas datumu (piemēram, noteikumu projekta 2.9.9., 2.9.10., 2.15.3., 2.16.3., 2.16.4., 2.17.7., 2.22.1., 2.22.3., 2.23.7., 2.23.8, 2.25.1., 2.28., 2.29.1., 2.30.1., 2.31.1., 2.32. apakšpunkts). Noteikumu projekta 2.16.6. un 2.17.7.6. apakšpunkts noteic, ka Reģistrā tiek iekļautas un aktualizētas ziņas par personu apliecinoša dokumenta vai Latvijas Republikā izdotā uzturēšanās dokumenta statusa maiņas datumu un iemeslu. Minēto ziņu aktualizēšana Reģistrā ir nepieciešama, lai Reģistra lietotāji, identificējot personu, varētu noteikt, vai personu apliecinošs dokuments ir derīgs, un vai dokumentam nav noteikts statuss “Nederīgs”. 2021. gada 20. aprīlī stājās spēkā likums “Grozījumi Civilstāvokļa aktu reģistrācijas likumā” (turpmāk – Likums), kas paredz, ka līdz ar Fizisko personu reģistra likuma spēkā stāšanos ziņas par noslēgtajām laulībām, reģistrētajiem dzimšanas un miršanas faktiem iekļaus, aktualizēs un atjaunos Reģistrā, nevis Civilstāvokļa aktu reģistrācijas informācijas sistēmā, proti, Reģistrs apvienos līdzšinējā Iedzīvotāju reģistra funkcionalitāti un Civilstāvokļa aktu reģistrācijas informācijas sistēmas funkcionalitāti. Ievērojot minēto, noteikumu projekta 2. punktā ir uzskaitīta arī tā informācija, ko par personu saskaņā ar Civilstāvokļa aktu reģistrācijas likumu iekļauj dzimšanas reģistra ierakstā, laulības reģistra un miršanas reģistra ierakstā, tādējādi nosakot, ka Reģistrā iekļaujamais ziņu apjoms ir arī civilstāvokļa reģistra ierakstos iekļautā informācija. Līdz ar to, noteikumu projekta 2.9.5., 2.9.6., 2.9.7., 2.9.8., 2.19.1., 2.19.2., 2.19.3., 2.21.5, 2.23.4., 2.23.5., 2.23.6. apakšpunktā norādīto ziņu iekļaušanas pamatojums ir Civilstāvokļa aktu reģistrācijas likums un uz tā pamata izdotie Ministru kabineta noteikumi, kas nosaka civilstāvokļa reģistra ierakstā iekļaujamo ziņu apjomu.Noteikumu projekta 2.13. apakšpunktā norādītais ziņu apjoms tiek uzkrāts par personas deklarētās, reģistrētās vai norādītās dzīvesvietas adresi, lai nodrošinātu to, ka persona saskaņā ar Dzīvesvietas deklarēšanas likumā noteikto būtu sasniedzama tiesiskajās attiecībās ar valsti un pašvaldību. Aktualizējot ziņas par personas dzīvesvietas adresi ir nepieciešams norādīt adreses veidu, proti, tā ir deklarētā, reģistrētā, norādītā vai papildu adrese. Deklarētā, reģistrētā un papildu dzīvesvietas adrese tiks aktualizēta Fizisko personu reģistrā saskaņā ar Dzīvesvietas deklarēšanas likuma nosacījumiem. Deklarētās dzīvesvietas adrese un papildus adrese tiek aktualizēta saskaņā ar Dzīvesvietas deklarēšanas likuma 8. pantu, bet reģistrētā dzīvesvietas adrese Fizisko personu reģistrā tiks aktualizēta saskaņā ar Dzīvesvietas deklarēšanas likuma 10. pantu. Jēdziens “noradītā dzīvesvietas adrese” attiecas uz personas ārvalsts adresi, kas tiks aktualizēta Fizisko personu reģistrā saskaņā ar Fizisko personu reģistra likuma 14. panta trešo daļu. Par dzīvesvietu tiek iekļauta informācija par adresi Latvijā atbilstoši Valsts adrešu reģistrā iekļautajai informācijai un ārvalsts adresi atbilstoši Starptautiskās civilās organizācijas (ICAO) klasifikatoram. Adrešu iekļaušana atbilstoši Valsts adrešu reģistram un Starptautiskās civilās organizācijas (ICAO) klasifikatoram ir nepieciešama, lai nodrošinātu, ka adreses ziņu saņēmējs identificētu adresi. Noteikumu projekta 2.13.4. apakšpunktā minētās ziņas tiesisko pamatu būt deklarētam adresē tiek iekļautas saskaņā ar Dzīvesvietas deklarēšanas likuma 3. panta otrā daļa un 8. panta trešo daļu, kurā noteikts tiesiskais pamats apmesties deklarējamā adresē un dzīvesvietas deklarācijā (dzīvesvietas deklarēšanas iesniegums) norādāmais informācijas apjoms. Attiecībā uz noteikumu projekta 3. punktu norādāms, ka tas nosaka to informācijas apjomu, ko iekļauj par personas miršanu, ja personai dzīves laikā netika piešķirts personas kods vai arī tiek reģistrētas ziņas par nezināmas (neidentificētas) personas miršanas faktu. Šobrīd Civilstāvokļa aktu reģistrācijas likums un uz tā pamata izdotie Ministru kabineta noteikumi nosaka kārtību, kādā tiek reģistrētas ziņas Civilstāvokļa aktu reģistrācijas informācijas sistēmā, tai skaitā ziņas par personas miršanas faktu. Norādāms, ka ziņu iekļaušanu Civilstāvokļa aktu reģistrācijas informācijas sistēmā šobrīd uzsāk ar personas koda ievadīšanu. Gadījumā, ja ziņas par personu nav iekļautas Iedzīvotāju reģistrā, Civilstāvokļa aktu reģistrācijas informācijas sistēmā ziņas iekļauj atbilstoši uzrādītajam personu apliecinošajam dokumentam vai vēsturiskajam reģistra ierakstam. Savukārt, reģistrējot nezināmas (neidentificētas) personas miršanas faktu, Civilstāvokļa aktu reģistrācijas informācijas sistēmā ziņas miršanas reģistrā ieraksta atbilstoši ziņām, kādas norādītas medicīnas apliecībā par perinatālās nāves iestāšanos, ārstniecības iestādes vai ārstniecības personas izdotajā medicīnas apliecībā par nāves cēloni vai citā dokumentā, kas apliecina miršanas faktu.Atbilstoši Likumam nākotnē miršanas reģistra ieraksti tiks iekļauti Reģistrā. Fizisko personu reģistra likums noteic, ka iekļaujot Reģistrā ziņas par personu, Pilsonības un migrācijas lietu pārvalde (turpmāk – Pārvalde) tai piešķir automātiski ģenerētu individuālu personas kodu. Fiziskas personas tiesībspēja ir spēja būt par tiesību un pienākumu subjektu un tā rodas ar cilvēka piedzimšanu un beidzas ar cilvēka nāvi, tādējādi, mirusi persona nav uzskatāma par Fizisko personu reģistra likuma subjektu. Līdz ar to, ievērojot Fizisko personu reģistra likumā noteikto un ievērojot šobrīd noteikto civilstāvokļa aktu reģistru iekļaušanas kārtību Civilstāvokļa aktu reģistrācijas informācijas sistēmā, nav tiesiska pamata piešķirt personas kodu mirušajai personai, kurai dzīves laikā netika piešķirts personas kods vai, kura miršanas fakta reģistrācijas brīdī ir nezināma (neidentificēta). Vienlaikus norādāms, ka, reģistrējot miršanas faktu nezināmai (neidentificētai) personai, nav lietderīgi piešķirt mirušajai personai personas kodu, jo atpazīšanas gadījumā var izrādīties, ka persona ir Reģistrā reģistrēta. Kā rezultātā, personas koda piešķiršana nezināmai (neidentificētai) mirušai personai var radīt dubultās identitātes radīšanu Reģistrā. Tā kā, sākot ar 2021. gada 28. jūniju, izbeigs savu darbību Civilstāvokļa aktu reģistrācijas informācijas sistēma un civilstāvokļa aktu reģistrācija, sākot no 2021. gada 28. jūnija, tiks veikta Reģistrā, tad no Civilstāvokļa aktu reģistrācijas informācijas sistēmas Reģistrā tiks pārņemti visi līdz 2021. gada 28. jūnijam reģistrētie civilstāvokļa aktu reģistra ieraksti. Līdz ar to, noteikumu projekta 4. punktā tiek norādīts, kādu informācijas apjomu par civilstāvokļa aktu reģistra ierakstiem, kas reģistrēti Civilstāvokļa aktu reģistrācijas informācijas sistēmā līdz 2021. gada 28. jūnijam, iekļaus Reģistrā. Noteikumu projekta 5. punkts paredz noteikumu spēkā stāšanās laiku, paredzams, ka noteikumu projekts stāsies spēkā 2021. gada 28. jūnijā.  |
| 3. | Projekta izstrādē iesaistītās institūcijas un publiskas personas kapitālsabiedrības | Pilsonības un migrācijas lietu pārvalde. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas personas, par kurām iekļaus ziņas Reģistrā. Mērķgrupas aptuveno skaitlisko lielumu nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Administratīvo izmaksu monetārs novērtējums nav nepieciešams  |
| 4. | Atbilstības izmaksu monetārs novērtējums | Atbilstības izmaksu monetārais novērtējums nav nepieciešams.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, informācija par noteikumu projektu ievietota Iekšlietu ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību, un sabiedrības pārstāvjiem nodrošinātu iespēju rakstveidā sniegt viedokli par noteikumu projektu tā izstrādes stadijā, informācija par noteikumu projektu tika publicēta 2021. gada 26. februārī:1. Iekšlietu ministrijas tīmekļvietnē, adrese: <https://www.iem.gov.lv/lv/ministru-kabineta-noteikumu-projekts-noteikumi-par-fizisko-personu-registra-ieklaujamo-zinu-apjomu>;
2. Ministru kabineta tīmekļvietnē, adrese: <https://www.mk.gov.lv/lv/ministru-kabineta-diskusiju-dokumenti>.

Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par noteikumu projektu līdz 2021. gada 12. martam. |
| 3. | Sabiedrības līdzdalības rezultāti | Komentāri par noteikumu projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S. Ģirģens

Vīza: valsts sekretārs D.Trofimovs

Kerimova, 67219655

selana.kerimova@pmlp.gov.lv

Semenjuka, 67829730

zanna.semenjuka@pmlp.gov.lv